**Ismét a gyerekeké a Müpa!**

**Az intézmény különleges izgalmakkal készül május utolsó vasárnapjára a legifjabbaknak: május 26-án a Müpa Gyermeknapon ingyenes koncertek, mesés-táncos előadások, rengeteg kreatív és zenés foglalkozás, valamint sok-sok játék várja az egész családot bent az épületben és kint szabadtéren is.**

A Müpa előtti téren már délelőtt 10 órakor megkezdődnek a programok: a zenés színpadon „ütősen” indul a buli **Sárkány Berci**vel és a **RitmusLabor**ral, majd érkezik **Lovászi Edina, Csorba Lóci,** a **Kalimpa zenekar** ésa **Superar**. Az Átriumban felállított mesés-táncos színpadon **Benedek Krisztina** népszerű **Kerekítő Tippentő** foglalkozása után olyan közkedvelt gyermektörténetek elevenednek meg bábok segítségével, mint ***A nyúlpásztor*** vagy éppen ***A só***,a **Pereputty együttes Napra-Forgó táncháza** pedig táncra perdíti majd a gyerekeket, sőt, még **cirkuszi hétpróba** is vár rájuk, a kizárólag gyerekekből álló **Veresi Balett** pedig *Hamupipőke* jól ismert történetét kelti életre a Fesztivál Színház színpadán.

Természetesen idén sem maradnak el a közkedvelt játékok és foglalkozások: újra beindul a **népi kosaras körhinta**, lesz **Mesemondó liget**, a **Sárkányvár**ban öt próbát kell kiállni a királylány megmentéséhez, a **Hétpróbás játék**ban az ügyesség és bátorság mellett tudásra is szükség lesz, a kemencés parasztudvarban pedig egész nap sül majd a friss cipó.

A **Játékpark**ban a **tradicionális népi játékok** – mint a frászkarika vagy a csirkepofozó – mellett klasszikus **logikai és ügyességi játékok**at (amőba, jenga), illetve az empátiát, valamint az érzelmi intelligenciát fejlesztő **érzékenyítő feladatok**at, látássérültséget, hallássérültséget szimuláló játékokat is kipróbálhatnak a gyerekek.

A **kreatív foglalkozásokon** készíthetnek textilmadárkát, termésbábot, fűzhetnek gyöngyöt, hajtogathatnak origamivirágot, varrhatnak sünit, festhetnek képeslapot, a lehetőségeknek szinte csak a képzelet szab határt. A Müpa Gyermeknap nem lenne igazi **hangszeres programok** nélkül: a muzikális érdeklődésű gyerkőcöket zenei fejlesztő foglalkozások, hangszersimogató és hangszerkészítő műhely várja, míg a legapróbb Müpa-látogatóknak matatófallal, babakonyhával és labdatengerrel készül a külön nekik kialakított **Babasziget**,ha pedig elfáradnak, ölelős-daloló mondókázás és bábjáték vár rájuk és szüleikre.

A kulturális fenntarthatóság egyik pilléreként a Müpa programjainak a kezdetek óta szerves részét képezik a kifejezetten a gyerekek zenei fejlődését szolgáló előadások és foglalkozások. A változatos kínálatban – amelyre már az év végéig kaphatóak jegyek – minden korosztály talál kedvére valót: a **Minimatinék** zenés-verses előadásai és a **Matinékoncertek** hangversenyei a zene világába vezetnek be, a **Szegedi Kortárs Balett** és a **Magyar Nemzeti Táncegyüttes** produkciói kifejezetten a fiatalabb generációnak készültek, míg a legkisebbeket többek közt a népszerű **Ringató** foglalkozások várják.

**Müpa Gyermeknap**

*Interaktív családi programok*

**2024. május 26. vasárnap 10:00 — 15:00**

További információk: <https://www.mupa.hu/program/csaladi-es-ifjusagi-programok/mupa-gyermeknap-2024-05-26_10-00-kek-terem>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
**Müpa Kommunikáció**E-mail: sajto@mupa.hu